**Кыргыз Республикасынын билим жана илим министрлиги**

**М.Рыскулбеков атындагы**

**Кыргыз экономикалык университети**

Д. 08.13.005 Диссертациялык кеңеши

Кол жазма укугунда

УДК: 33:338:338(575.2):62.001.6

**Нарматова Назгуль Балтабаевна**

**Кыргызстандын регионалдык интеграция**

**алкагындагы экономикасын өнүктүрүүнүн инновациялык көйгөйлөрү**

Адистиги: 08.00.05 – Экономика жана эл чарбасын башкаруу

Экономика илимдеринин доктору окумуштуулук

даражасын изденип алуу үчүн жазылган диссертациянын

Авторефераты

Бишкек - 2015

Диссертациялык иш **М.Рыскулбеков атындагы Кыргыз экономикалык университетинин Инновациялык экономика илим-изилдөө институтунда аткарылды.**

|  |  |
| --- | --- |
| **Илимий жетекчиси:** | экономика илимдеринин доктору, профессор, Кыргыз Республикасынын Улуттук Илимий Академиясынын мүчө - корреспонденти **Мусакожоев Шайлобек Мусакожоевич** |
| **Расмий оппоненттер:** | экономика илимдеринин доктору, профессор  **Атышев Кобогон Атышевич**  экономика илимдеринин доктору, профессор  **Арзыбаев Атабек Алибекович**  экономика илимдеринин доктору, профессор  **Тургунбаев Жусуп Тургунбаевич** |
| **Жетектөөчү уюм:** | Н.Исанов атындагы Кыргыз курулуш, транспорт жана архитектура мамлекеттик университетинин, “Экономика жана менеджмент” факультети |

Диссертация 2015 жылдын 3 апрелинде саат 14-00 дө М.Рыскулбеков атындагы Кыргыз экономикалык университетинде экономика илимдеринин докторлук (кандидаттык) ишти коргоо боюнча Диссертациялык кеңешинин жыйынында корголот. Дареги: Бишкек шаары, Тоголок Молдо к. 58.

Диссертация менен М.Рыскулбеков атындагы Кыргыз экономикалык университетинин китепканасында таанышса болот. Дареги: Бишкек шаары, Тоголок Молдо к. 58.

Автореферат 2015 жылдын 3 мартында таратылды.

**Д. 08.13.005 Диссертациялык кеңешинин**

**окумуштуу катчысы,**

**экономика илимдеринин доктору,**

**профессор  Токсобаева Б.А.**

**ИШТИН ЖАЛПЫ МҮНӨЗДӨМӨСҮ**

**Изилдөө темасынын маанилүүлүгү.** 2013-2017 жылдардын мезгилиндеги Кыргыз Республикасынын туруктуу өнүктүрүүнүн Улуттук стратегиясында белгиленгендей экономиканы технологиялык модернизациянын негизги механизми – инновациялык экономиканы өнүктүрүү болуп саналат. Инновация экономикасынын өнүкпөгөндүгү негизги ресурстардын жетишсиздиги ошондуктан атаандаштыктын доорунда, алтынчы технологиялык укладка өтүү мезгили башталганда региондук интеграция Борбор Азия өлкөлөрүнүн көптөгөн маселелерин чечип бере алат, анткени, бир да мамлекет өз алдынча мүмкүн болчу коркунучтар жана кооптуу жагдайлар менен күрөшө албайт.

Эгер, бардык Борбор Азия өлкөлөрүнүн ичиндеги ишкердик жана каржылык, соода, транспорт, транзит жааттарындагы кайра курууну жүргүзүүдөн түшчү пайдаларды кошкондо, анда жакынкы эле 10 жылдын ичинде элдин жан башына болгон кирешеси 50 пайызга көбөйүшү божомолдонгон.

Жаңы технологиялар ыкчам өскөн доордо интеграция, инновация маселеси региондун өлкөлөрүнүн башкы маселелери болуп саналат, себеби ал региондогу өлкөлөрдүн атаандашууга жөндөмдүүлүгү жана инновациялык экономикага өтүү жагынан өнүккөн өлкөлөрдөн олуттуу арта калышы байкалууда. Бул маселелердин курчтугу аны чечүү үчүн региондогу күч-аракеттерди мүмкүн болушунча чогулушун талап кылат. Мындай абал региондун өлкөлөрүнүн экономикасынын азыркы абалын өзгөртүп, жакшыртуу, регионалдык интеграцияны тереңдетүү негизинде гана жүрүшү мүмкүн.

Кыргызстандын экономикасы инновацияларды колдонуу боюнча рейтингде дүйнөнүн 144 өлкөсүнүн ичинен 127-орунда турат. Бул жөнүндө 2014-жылга жана 2015-2016 -жылдарга өлкөнүн социалдык-экономикалык жактан өнүгүшүнүн божомолунда айтылган. Бул көрсөткүч начарлап бараткандыгын белгилейт, себеби, 2008-жылы өлкө 122-орунда турган. Соңку жылдары өнөр жайында технологиялык инновацияларды иштеп чыгууну жана ишке киргизүүнү болгону 38 ишкана гана жүргүзөт. Инновациялык жактан активдүү ишканалар 2011-жылдан баштап продукциялардын 71 жаңы түрүн чыгара баштады, алардын ичинен 44 түрү тамак-аш азыктарын, суусундуктарды жана тамеки чыгарууга туура келет. Ошол эле мезгилде Дүйнөлүк экономикалык форумдун 2009-2014 жж. берген маалыматтары боюнча өнүккөн өлкөлөрдө инновациянын индекси жогорку чегинде – 82%, ал эми эң төмөнкүсү – 55% түзөт.

Мындай шартта, жашоо сапатын оңдоонун бирден-бир жолу улуттук экономиканы туруктуу өнүктүрүү аймактык региондук интеграция алкагында экени талашсыз.

Учурдагы ааламдашуунун этаптарында ар бир өлкөнүн, эл аралык региондук интеграция иштерине катышуу деңгээли анын келечектеги тагдырын аныктоочу фактор болуп саналат. Бул толук бойдон өнүгүүсү катаал шартта жүрүп жаткан Борбор Азия өлкөлөрүнө да таандык. Бардык адамзат коомунун экономикалык, саясый, социалдык жана маданий карым-катнашын камтыган ааламдашуунун жүрүшү дүйнөлүк өнүгүүнүн учурдагы этабындагы жалпы мыйзам ченемдүү көрүнүш. Ааламдашуунун текши эместигине байланышкан кесепети, өлкөлөрду региондук интеграцияга катышуусун ыкчамдатып, саясатчылардын, изилдөөчүлөрдүн алдына алакалашууга постсоветтик мамлекеттерди тартуу маселесин коюп отурат.

Азыркы учурдагы региондук интеграциянын жүрүшүнө аймактык региондук интеграцияга кирген өлкөлөрдүн даярдыктарынын ар башка деңгээли жана кескин экономикалык кайра куруулардын абалы таасирин тийгизип жатат. Бүгүнкү күндөгү Борбор Азиянын мамлекеттеринин дүйнөлүк коомчулуктагы экономикасын чыңдоо жана мамлекетин бекемдөөнүн негизги фактору болуп региондук интеграцияны тереңдетүү саналат. Ансыз Борбор Азиянын ар бир жаш мамлекетинин ролу да, алардын жалпы региондук интеграция биримдигиндеги орду да алсыз бойдон кала берет.

Ушуга байланыштуу Борбор Азия өлкөлөрүнүн ар биринин инновациялык өнүгүшү үчүн аймактык кызматташуунун теориялык, усулдук жана иш жүзүндөгү тажрыйбаларын акыл сыдыргысынан өткөрүү окумуштуулардын эң маанилүү маселелердин бири болуп турат. Азыркы учурда региондук интеграциянын көйгөйлөрүнүн өткөөл экономикадагы өлкөлөргө карата чагылышы өтө жеткиликсиз изилденген, колдо болгон иликтөөлөр аймактык региондук интеграциянын өнүгүшүнүн айрым аспекттерин гана карайт.

Региондук интеграцияга болгон багыт Борбор Азия мамлекеттеринин ар биринин кызыкчылыктарына дал келет.

Ал:

* мурунку Союздун аймагындагы эмгекти бөлүштүрүүнүн натыйжасында улуттук өзгөчөлөнгөн бөлүктөрү көпчүлүгүндө азыркыга чейин өз ара байланышта турган мурун түзүлгөн өндүрүштүк мүмкүнчүлүктөрдү пайдалануу;
* транспорттук инфраструктураны ырааттуу жана экономикалык жактан пайдалуу колдонуу, айрыкча, анын тышкы рынокко чыгуу бөлүгүн пайдалануу;
* кайра иштетүүчү тармактар үчүн өтө маанилүү келген өз ара товарларды жеткирүү максатында Борбор Азиянын батырымдуу рыногун сактоо жөнүндө кам көрүү, бул кризистен кийинки жаңы мамлекеттердин экономикасын өнүктүрүү көз карашында да эң маанилүү;
* социалдык көйгөйлөрдү чечүү, жарандардын жашоо деңгээлинин сапатын жогорулатуу үчүн илимий-техникалык мүмкүнчүлүктөрдү макулдашып пайдалануунун натыйжасында жогорку технологиялык продукциялардын айрым түрлөрүн дүйнөлүк рынокко биргелешип чыгарууну камсыз кылуу.

Азыркы учурдун шартындагы өлкөлөрдүн экономикалык карым-катнашы жана региондук интеграциянын тереңдеши туруктуу атаандаштык артыкчылыктарга гана негизделиши мүмкүн.

Дүйнөнүн ааламдашуу шартында региондун аймагынын мамлекеттеринин аймактык региондук интеграциясынын тажрыйбасын теориялык, усулдук жана тажрыйбалык жактан акыл сыдыргысына салуу жана аймактык кызматташууну жакшыртуу, тутумдук өзгөрүүнүн натыйжасында алардын ар бириндеги калктын турмушунун сапатын жогорулатуу боюнча сунуштарды иштеп чыгуу муктаждыктары жаралып жатат.

Аймактык экономикалык региондук интеграция маселелери боюнча аткарылган илимий иштерди изилдөө азырынча чет элдик изилдөөчүлөр менен эл аралык уюмдардын энчисиндеги иш бойдон калып жатканын көргөздү.

Ошондуктан бул изилдөө региондук интеграциянын жүрүшүнүн негизги багыттары жана Кыргызстандын инновациялык экономиканын өнүктүрүүдөгү алакалашуунун ролу изилденет.

**Диссертациялык иштин темасынын негизги илимий изилдөө иштери менен болгон байланышы.** Диссертациялык изилдөө инициативдик болуп эсептелет, иштин темасы Кыргызстандагы жалпы илимий жана мамлекеттик изилдөө программаларына шайкеш келет.

**Изилдөөнүн максаты жана милдеттери.** Диссертациялык иштин максаты болуп теориялык-методологиялык жана уюштуруу экономикалык негиздерин изилдөө менен регион алкагында Кыргызстанда инновациялык экономиканын өнүгүшүнүн жолдорунун натыйжалуулугун жогорулатуу эсептелет.

Бул максаттарды ишке ашыруу үчүн төмөнкү милдеттерди чечүү каралган:

1. Регионалдык интеграциянын концепцияларын изилдөө, аларды өлкөдө колдонуу мүмкүнчүлүктөрүн карап чыгуу
2. Региондун изилдөөнүн негизги ыкмаларын изилдөө
3. Системалык ыкманын негизинде аймактык алакалашуунун негизги багыттарын, артыкчылыктарын, формаларын аныктоо
4. Алакалашууда институттардын ишмердүүлүгүн, өзгөчөлүктөрүн изилдөө
5. Алакалашуунун өлкөдө инновациялык экономикага тийгизген ролун аныктоо
6. Инновациялык экономиканы өнүктүрүү механизмдеринин өзгөчөлүктөрүн изилдөө
7. Алакалашууда транспорттук тармактын ролун изилдөө
8. Эл аралык транзиттик логистикалык борбор мүмкүнчүлүктөрүн изилдөө

**Изилдөөнүн илимий жаңылыгы** аймактык алакалашууну системалык комплекстик анализдөө, аймактык алакалашуунун өлкөнүн инновациялык экономиканы өнүктүрүүгө тийгизген таасирин изилдөө

1. Аймактык алакалашууну изилдөөнүн негизги ыкмалары жана негизги түрлөрү аныкталган
2. Эффективдүү аймактык алакалашуунун түзүмдөрүнүн дүйнөлүк тажрыйбалары изилденди
3. Аймактык алакалашуунун азыркы учурдагы деңгээли жана негизги көйгөйлөрү аныкталды
4. Бажы биримдигинин өнүгүшүнүн артыкчылыктары жана тобокелдиктери изилденди
5. Аймактык алакалашууда негизги тармактарда иш алып баруу жана жалпы эрежелерди колдонуу механизмдери аныкталды
6. Аймактык алакалашуунун эффективдүү жүрүшүнүн аныктоочу математикалык модель иштелип чыкты
7. Аймактык алакалашуунун өлкөдө инновациялык экономикага тийгизген таасиринин негизги индикаторлору аныкталды
8. Эл аралык транзиттик логистикалык борбордун мүмкүнчүлүктөрү изилденди

**Изилдөөнүн практикалык баалулугу.** Изилдөөдөгү тыянакта регионалдык интеграциянын инновациялык экономикага тийгизген таасири боюнча изилдөөлөрдү улантат, конкреттүү тыянактар мамлекеттик инновацияны өнүктүрүү боюнча Концепциясын түзүүдө, мамлекеттик инновациялык саясатты иштеп чыгууда, инновациялык экономиканын механизмин ишке киргизүүдө колдонулса болот. Изилдөөнүн кээ бир аспектилери илимий-изилдөө жумуштарында жана “Экономикалык теория” “Улуттук экономика” “Коомдук сектордун экономикасы” деген курстарды окууда колдонулса болот.

**Изилдөөнүн экономикалык баалулугу.** Изилдөөдө азыркы илимдин регионалдык интеграциянын инновациялык экономикага тийгизген таасири жөнүндөгү теориясы жана методологиясын өнүктүрөт, түшүнүк жана аналитика аппаратын кеңейтет. Ошондой эле изилдөөдө алынган илимий натыйжаларды жүзөгө ашырууну Кыргыз Республикасынын транспорт жана коммуникациялар министрлиги тарабынан иштелип чыгуучу келечекте интеграцияны тереңдетүүдөгү транспорттук инфраструктуранын өнүктүрүүгө багытталган инвестицияларды тартууда жана транспорт чөйрөсүндө интеграциялык долбоорлорду ишке ашырууда колдонсо болот.

**Диссертациянын коргоого сунушталган негизги жоболору:**

1. Теориялык-методологиялык негиздерин изилдөөдө ааламдашуунун шартында өнүгүүнүн негизги багыты экендиги аныкталды
2. Аймактык алакалашуунун изилдөөнүн негизги ыкмалары жана түрлөрү изилденди
3. Аймактык алакалашуунун негизги моделдери изилденди
4. Эффективдүү аймактык алакалашуунун түзүмдөрүнүн дүйнөлүк тажрыйбасы аныкталды
5. Аймактык алакалашуунун азыркы учурдагы деңгээли жана негизги көйгөйлөрү аныкталып аймактын тажрыйбаларын жалпылоо менен алакалашуунун өнүгүүсүнүн негизги этаптары аныкталды
6. Бажы биримдигинин өнүгүшүндө натыйжалуу иш-аракеттер изилденди; артыкчылыктары, тоскоолдуктары, тобокелдиктери, мүмкүнчүлүктөрү аныкталды
7. Аймактык алакалашууда негизги тармактарда натыйжалуу жыйынтыкка жалпы эрежелерди колдонуу механизмдери каралды
8. Аймактык алакалашуунун натыйжалуулугун аныктоочу математикалык модель иштелип чыкты
9. Аймактык алакалашуунун инновациялык экономиканын өнүгүүсүндөгү орду изилденди. Аймактык алакалашуунун инновациялык экономикага тийгизген таасиринин индикаторлору аныкталды
10. Эл аралык транзиттик логистикалык борбордун түзүлүш механизмдери изилденди жана келечектеги мүмкүнчүлүктөрү аныкталды

**Изилдөөчүнүн жеке салымы** бул диссертациялык иштеги аймактык алакалашуунун тажрыйбасын жалпылоосу жана түрлөрүн аныктоосу, сунушталган алакалашуунун математикалык модели, анын эффективдүүлүгүн аныктоо үчүн киргизилген индикаторлор, жана инновациялык экономиканын өнүгүшүүнүн көргөзүүчү индикаторлордун иштелип чыккандыгы.

**Изилдөөнүн жыйынтыктарынын апробациясы.** Коргоого алып чыгып жаткан негизги тыянактар эл аралык, республикалык илимий-практикалык конференцияларда жана семинарларда жарыяланган.

**Изилдөөнүн жыйынтыктарынын жарыяланышы.** Диссертацияныннегизги мазмуну, теориялык тыянактары, илимий-практикалык сунуштары изилдөөчүнүн 3 монографиясында, 25 статьяларында жарыяланган.

**Диссертациянын түзүлүшү жана көлөмү.** Диссертациякириш сөздү, беш бөлүмдү, корутундуну, 150 пайдаланылган адабияттардын тизмесин, 40 таблицаны, 40 сүрөттү 15 тиркемени камтыйт жана 269 беттен турат.

**ИШТИН НЕГИЗГИ МАЗМУНУ**

**Кириш сөздө** диссертациялык иштин актуалдуулугу, анын ири илимий программалар менен байланыштуулугу негизделип, иштин максаты жана милдеттери, предмети, изилдөөнүн объектиси, изилдөө методдору изилденип, иштин экономикалык, практикалык мааниси ачып көрсөтүлдү.

**Иштин биринчи «Регионалдык экономикалык интеграциянын илимий-теориялык, методологиялык негиздери» бөлүмүндө** улам тереңдеп жаткан ааламдашуунун шартындагы регионалдык интеграциянын мыйзам ченемдүүлүгүнүн теориялык өзөгү, негизги факторлору, типтери, эл аралык тажрыйбасы жеткиликтүү изилденди. Интеграциялоо процессинин инновация экономикасына тийгизген таасиринин *методологиясы* азыркы кездеги коом таануунун жалпы методологиясынан келип чыгат*. Региондук интеграция концепцияларында жалпы теориялык маселелер:* (интеграцияны изилдөөнүн методологиялык жана гносеологиялык механизмдер, интеграциялык бирикмелерди калыптандыруудагы жана эволюциядагы экономика менен саясаттын өз ара байланышы ж.б.) *иштелип чыккан.*

*Неолибералдык багыттагы илимпоздор* (Дж.Вайнер, Дж.Мид, В.Репке, Т.Сцитовски ж.б.)[[1]](#footnote-2) интеграциянын объективдүү зарылчылыгын шарттаган экономикалык башкы себеп катары негиздүү түрдө эл аралык эркин алмашууга болгон керектөө, рыноктун, ИДПнын жана интеграцияланган өлкөлөрдүн калкынын кирешелеринин детерминациялык өсүшү менен андай алмашуунун жолунда ошол кезде орун алган протекционисттик дискриминациялык бөгөттөрдүн ортосундагы карама-каршылыктарды бөлүп көрсөткөн. Бажы жана экономикалык союздарды түзүүнүн жүрүшүндө мындай бөгөттөрдү жоюудан андай интеграциялык блоктордун бардык катышуучулары утушта калат, алар кыйла кеңейтилген рынокторго жана өндүрүштүк аймактарга ээ болот.

Мындан айырмаланып, региондук интеграциянын тереңдигинин экономикалык себептерин түшүндүрүүдө неокейнсиандык багыттагы теоретиктер - *«дирижисттер»* (Ф.Вейер, П.Стритен, С.Харрис ж.б.) товарлардын эл аралык кыймылын либералдаштыруу зарылдыгына, ошондой эле кызмат көрсөтүүлөргө, капиталдарга жана жумушчу күчүнө, алардын көз карашы боюнча өтө олуттуу болгон ошол кезде басымдуулук кылган өсүшкө жана иш менен камсыз кылууга дем берген неокейнсиандык ички экономикалык саясатка жана эл аралык экономикалык мамилелердин абалына басым жасашкан.

Эгер денеолибералдык багыттагы теоретиктер *“жагымсыз тенденцияларга”* башкача айтканда, өлкөлөр аралык чарбалык бөгөттөрдү жоюуга, ал эми дирижисттер – *“жагымдуу тенденцияларга”* башкача айтканда, тыгыз жуурулушкан улуттук чарбаларга оптималдуу режимде иштөөгө мүмкүнчүлүк берген сапаттык жаңы экономикалык чөйрөнү түзүүгө артыкчылык беришкен.[[2]](#footnote-3)

Ага ылайык региондук интеграциянын маңызын алар интеграцияга катышкан-өлкөлөрдүн ортосундагы алакалашуу прогрессин камсыз кылуу үчүн улуттук экономикалык, социалдык, укуктук интеграцияны макулдашуудан, мамлекеттер аралык жана улуттуктан жогорку органдардын жардамы менен биргелешкен экономикалык саясатты жүргүзүүдөн көрүшкөн. Бул концепциянын негиздөөчүсү деп белгилүү голландиялык экономист Я.Тинбергенди эсептөө керек.

Эки багыттын тең теоретиктери көптөгөн региондук интеграциянын формаларын классификациялоо схемаларын сунуш кылышкан жана көптөгөн окумуштуулар тарабынан, кийин, постсоветтик учурда дагы Б. Балассинин 1961-жылы кеңири таанылган “Экономикалык интеграциянын теориясы” деген ишинде жарыяланган схемасы колдонууга алышкан. Б. Баласси 1957-жылда Европалык экономикалык коомду түзүү жөнүндө Рим келишиминин концепцияларына ылайык, интеграциянын төмөнкүдөн жогоркуга өтүү региондук, ошол эле кезде, ырааттуу баскычынын беш формасын баса белгилеген: эркин соода зонасы, бажы союзу (бирдиги), жалпы рынок, экономикалык союз жана “тоталдык экономикалык интеграциялоо союзу”. Региондук интеграциянын ар бир кийинки стадиясы, мурункусунан интеграциялык коомдун алкагындагы жыйынтыктардын кыймылын жана өндүрүш факторлорун либерализациялоонун жогорку деңгээли менен айырмаланат. Жогорку стадияда экономикалык, социалдык жана валюталык саясаттын айкалыштыруу жана бир түргө келтирүү, «улуттуктан жогорку бийликти» орнотуу жүргүзүлөт. Региондук интеграциянын теориясында алакалашкан коомду түзүүдө жана анын эволюциясында маанилүү орун *экономиканын жана саясаттын өз ара байланышына, улуттук-мамлекеттик, мамлекеттер аралык жана улуттуктан жогорку институттардын өз ара аракеттенүүсүнө жараша болот деген жыйынтык чыгарылат.* Бул маселе боюнча батыш европалык интеграциянын теориясында, өткөн кылымдын ортосунан баштап, эки мектептин таймашы байкалат, алардын өкүлдөрүн, белгилүү шарттуу даража менен *«функционалисттер» жана «федералисттер»* деп атаса болот*.*

Көбүнчө, интеграциялык процесстерди изилдөөлөрдүн негизги максаты болуп, өлкөлөрдү, тиги, же бул интеграциялык блокко бириктирүүнүн натыйжасында, мүмкүн болгон экономикалык натыйжаны прогноздук баалоо эсептелинет.

Дүйнөлүк тажрыйбада интеграциялык бирикмелердин же топтордун төмөнкүдөй типтери бөлүп көрсөтүлөт[[3]](#footnote-4).

*Биринчи тип.* Преференциялык соода макулдашуулары – интеграциянын даярдык этаптары анын жүрүшүндө макулдашууга айрым мамлекеттердин ортосунда, же мурдатан келе жаткан интеграциялык топ менен айрым өлкөнүн же өлкөлөрдүн тобунун ортосунда эки тараптуу негизде жүргүзүлөт. Ага ылайык өлкөлөр үчүнчү өлкөлөргө караганда бири-бирине кыйла жагымдуу соода режимин беришет.

*Экинчи тип.* Эркин соода зонасы (ЭСЗ) – катышкан-өлкөлөр өз ара соодада бажы алымдарын төмөндөтүү жөнүндө өз ара макулдашат. Үчүнчү өлкөлөр менен эркин соода зонасынын ар бир катышуучусу өз тарифтерин белгилейт: алымдарды алып салуу же жаңыларын киргизүү, соода-экономикалык макулдашууларды түзүү. Ушуга байланыштуу эркин соода зонасынын катышуучу-өлкөлөрүнүн ортосунда алардын мамлекеттик чек араларынан өткөн товарлардын, өзгөчө үчүнчү өлкөлөрдүн товарларын жеңилдетип алып өтүүгө контролдук кылган бажы чек аралары жана посттор сакталып калат.

*Үчүнчү тип.* Бажы Бирлиги (ББ). Ушул типте эркин соода принциптери да сакталып калат. Бирок үчүнчү өлкөлөргө карата мамилелер боюнча бирдиктүү бажы тарифи колдонулат. Ал эркин соода зонасына, интеграциялык структурага караганда кыйла өркүндөтүлгөн мүнөздө болот. Соода тарифтерине карата мамиле боюнча бирдиктүү тышкы саясат саясатын жүргүзүү менен бажы бирлигинин өлкөлөрү товарлардын агымын тышкы тарифтин деңгээлин жана жыйынтыктоочу бааны эске алуу менен жөнгө салат. Бирдиктүү бажы тарифин киргизүү – бул соода жана экономикалык саясатты өз ара макулдашуу боюнча өлкөлөрдүн узак мезгилдүү жана чаалыкпас иши. Бул өзүнүн региондук рыноктун мейкиндигин кыйла ишенимдүү коргоо мүмкүнчүлүгүн берет жана дүйнөлүк аренада өз позициясын күчөтөт. Бирок экономикалык интеграциянын катышуучулары өз-өзүнчө турганда тышкы экономикалык мейкиндикте эгемендүүлүгүн жоготот.

*Төртүнчү тип.* Эркин соода принциптери сакталган жалпы рынок, бажы комплекси плюс өлкөлөр ортосунда жумушчу күчүнүн, капиталдын, кызмат көрсөтүүлөрдүн эркин которулушу. Жалпы же бирдиктүү рынок экономикалык интеграциянын сапаттык жогорку баскычы катары каралат.

*Бешинчи тип.* Экономикалык бирлик (ЭБ) интеграциялык биримдиктердин алгачкы үч тибинин принциптерин сактап калат жана мамлекеттер аралык жөнгө салуу системасын түзүүнү жана бирдиктүү экономикалык саясатты жүргүзүүнү кошумчалайт. Экономикалык бирликтин өнүгүшүнө жараша өлкөлөрдө региондук интеграциянын жогорку баскычы – саясый бирлик үчүн өбөлгөлөр пайда болот. Бур түр жетилген рыноктук мейкиндикти бир бүтүн чарбалык-саясый организмге айлантууну талап кылат.

Ошентип, бардыгын жыйынтыктоо менен экономикалык интеграция чарбалык механизмдерди жакындатууга алып келген. Интеграцияланган бирикмелердин санынын тездик менен өсүшүнө карабастан, алардын көпчүлүгү калыптануунун баштапкы стадияларда турат. Азыркы учурда 14 Бажы бирликтери иштеп жатат: Европа бирлиги (ЕС-27), Анд шериктештиги, Кариб шериктештиги жана жалпы рынок, Борбордук америкалык жалпы рынок, Чыгыш африка шериктештиги, ЕС — Андорра, ЕС — Түркия, Борбордук Африканын экономикалык жана монетардык шериктештиги, Батыш африка өлкөлөрүнүн экономикалык шериктештиги, ЕАЭС, Перси булуңунун өлкөлөрүнүн кызматташтык боюнча Кеңеши, Түштүк жалпы рыногу, Түштүк африка бажы бирлиги, Батыш Африка экономикалык жана монетардык бирлиги[[4]](#footnote-5).

**Экинчи бөлүмдө Кыргызстандын регионалдык интеграциядагы орду** изилденген. Изилдөө көрсөткөндөй, аймактагы экономикалык кызматташуунун тереңдеши бир нече негизги чөйрөлөрдө өтүшү мүмкүн: 1 – аймактын бай жаратылыш көрөңгөлөрүн пайдалануу тармагында, энергетика жана суу чарба чөйрөсүндө, транспорттук коммуникация тармагында; 2 – газ жана мунайзат түтүкчөлөрүн куруу чөйрөсүндө; 3 – мамлекеттер аралык эмгекти бөлүштүрүүнүн негизиндеги өндүрүш кооперациясы жана биргелешкен ишканалар тармагын өнүктүрүүдө; 4 – андагы көйгөйлөрдүн чечилишине бардык Орто Азия мамлекеттери кызыкдар болгон экология чөйрөсүндө. Аймактагы алакалашуу иштеринин тереңдешине багытталган максаттарга жетишүү үчүн, биздин оюбузча, бардык аракетти экономикалык өз ара кызматташуудагы эң артыкчылыктуу багыттарга бурушубуз керек. Мындай багыттардан төртөөнү бөлүп көрсөтсөк болот.

*Биринчиден,* суу жана энергетикалык көрөңгөлөрдү сарамжалдуу пайдалануу. Бул багыттагы кызматташуунун артыкчылыгы төмөнкүлөр менен түшүндүрүлөт: ортоазиялык мамлекеттерди жалпы суу бассейни, бирдиктүү экологиялык тутум, газ түтүктөрүнүн жалпы курулушу (линиясы) Газли – Бухара – Ташкент - Шымкент – Алматы байланыштырып турат.

Аймактын суу чарба чөйрөсүндө азыркы күндө төмөнкүдөй көйгөйлөр орун алып калды:

1. суу көрөңгөлөрүнүн жалпы жетишсиздиги;
2. бирдиктүү укуктук базанын жоктугу;
3. кошуна өлкөлөрдүн кызыкчылыктарын ойго албай коюу;
4. трансчегаралык дарыялардагы сууларды бөлүштүрүү боюнча талаптардын бузулушу;
5. ордун толтуруу иштеринин аткарылбагандыгы (сөз Токтогул суу сактагычындагы суу үчүн Кыргызстанга кыш мезгилиндеги жылуулук жана энергокөрөңгөлөр менен орду толтурулбагандыгы жөнүндө баратат).

Бул көйгөйлөрдүн баарын ортоазия мамлекеттеринин жетекчилеринин жетиштүү саясый эрки менен чечсе болот. Бардык маселелер иштиктүү сүйлөшүүлөрдүн жүрүшүндө чечилиши керек. Эң негизгиси – сууну саясый жана экономикалык кысымдын куралына айландырбаган жөн болот. Сууга жалпы баалуулук катары статус берилиши керек. Суу Борбор Азия үчүн бөлүп-жаруучу эмес – бириктирүүчү башталыш болушу абзел. Аймактын мамлекеттеринин ушул багыттагы биргелешкен аракети бири - биринин эгемендигин урматтоо, тең укуктуу өнөктөштүк, улуттук кызыкчылыктарды эсепке алуу жана өз ара алынган милдеттенмелерди ак тилектен аткаруу талаптарына негизделиши керек. Бул чөйрөдөгү башкы милдеттерди аткаруу үчүн аймактын өлкөлөрүнүн бардык аракеттери төмөнкүдөй иштерге багытталышы зарыл: аймактын суу көрөңгөлөрүн пайдаланууга акыл-эс менен мамиле кылып, анын жаңы стратегиясын иштеп чыгууга; кошуна мамлекеттердин аймагында жайгашкан мамлекеттер аралык суу объектилерин пайдалануунун талаптарын иштеп чыгууга багытталышы керек. Аймактын суу-энергетикалык көрөңгөлөрүн кыйла таасирдүү пайдалануу боюнча Казакстан, Кыргызстан, Өзбекстан жана Тажикстан үчүн биргелешкен стратегияны иштеп чыгуу максатка ылайык келет. Орто Азиянын өлкөлөрүнүн жалпы Суу-энергетикалык саясатын ишке ашырууда чоң үмүт Мамлекеттер аралык Суу-энергетикалык консорциумга артылып жатат.

Борбор Азия мамлекеттеринин экономикалык алакалашуусун өнүктүрүүдөгү *экинчи артыкчылыктуу багыт* болуп соодалык-экономикалык кызматташуу болуп эсептелет. Бүгүнкү күнү аймактагы өлкөлөрдүн ортосундагы өз ара соода ишинде көптөгөн тоскоолдуктар бар. Акыркы жылдардагы Борбор Азия өлкөлөрүнүн ортосундагы товар жүгүртүүнүн өсүш жолун (динамикасын) талдоо көрсөттү сүрөт 1., айрым жылдардагы анча - мынча жанданууга карабай, өз ара соодалашуунун көлөмү, жалпысынан төмөндөп баратканы байкалат.

Сүрөт 1. Кыргызстандын аймактагы өлкөлөр менен тышкы соода бөлүгү. Булагы: Евразия Өнүктүрүү банкы.

Соода - экономикалык чөйрөдөгү көйгөйлөрдү чечүүнүн төмөнкүдөй механизмин сунуштаса болот: эркин соода тартибинин иштешин камсыз кылуу үчүн керектүү көлөмдөгү бажы жана салык мыйзамдарын ыңгайлаштыруу; бажылык эрежелер менен иш-аракеттерди бир түргө келтирүү; Борбор Азия мамлекеттерине кирчү товарларга бир тараптуу чектөө киргизүүгө жол бербөө керек.

Борбор Азия мамлекеттеринин экономикалык өз ара аракеттенүүдөгү *үчүнчү артыкчылыктуу багыты* – транспорттук – коммуникациялык чөйрөдөгү кызматташуусу болуп саналат. Бүгүнкү күндө көптөгөн бажы алымдары, камсыздоо төлөмү, башка дагы төлөмдөр оор жүк ташуучу транспорттордун аймактын өлкөлөрүнөн транзиттик өтүшүн өтө эле кымбат кылып жатат. Ошондуктан, транспорттук – коммуникациялык чөйрөдө биринчи кезектеги мааниге жүктөрдү, жүргүнчүлөрдү аймактын мамлекеттеринин аймагындагы жолдор аркылуу транзиттик ташуусундагы ыңгайлуу укуктук, экономикалык жана уюштуруучулук шарттардын маселеси чыгып отурат. Ушул маселелердин чечилишинен, кандайдыр бир деңгээлде, аймактагы экономикалык алакалашуунун таасирдүүлүгү да көз каранды болуп турат. Бул маселени чечүү үчүн ортоазия өлкөлөрү: а) транспорт тармагындагы укуктук-ченемдик актыларды жакындаштыруулары; б) транспорттун бардык түрлөрү үчүн бирдиктүү тарифти макулдашуу жана киргизүүлөрү; в) жүктөрдү жана жүргүнчүлөрдү ташуунун тарифин мүмкүн болушунча жакындатуулары керек. Эгер, экономикалык алакалашуунун жогоруда саналган бардык үч багыты боюнча белгилүү натыйжага жетишчү болсок, анда андан да жогорку - кызматташуунун инвестициялык деңгээлине чыксак болот.

Булагы - CIA

Сүрөт 2.Жүк ташуунун көлөмүнүн өсүшү. Булагы: Евразия Өнүктүрүү банкы.

Ушундан улам, Борбор Азия өлкөлөрүнүн экономикалык өнүгүү боюнча алакалашуусундагы *төртүнчү артыкчылыктуу багыт* болуп өндүрүштүк кооперацияны өнүктүрүү жана чарбалык тикелей байланыштарды күчөтүү саналат. Борбор Азиядагы аталган алакалашуунун ушул багытын ишке ашыруунун төмөнкү механизмин сунуштаса болот:

* экономикалык иш-аракеттерди жөнгө салуучу улуттук мыйзамдарды жакындаштыруу;
* аймактын алкагындагы мамлекеттердин субъекттеринин иштерине бирдей уюштуруучулук – экономикалык шарттары камсыз кылуу;
* өнөр жай тармагындагы өндүрүштү адистештирүү боюнча макулдашылган саясатты жүргүзүү;
* аймактын мамлекеттери үчүн кызыкчылыкты жараткан жогорку таасирлүү өндүрүштү колдоо;
* чарбалык субъекттердин алкагындагы Илимий-техникалык жана өндүрүштүк кооперацияны өнүктүрүү;
* бир катар өз ара байланышкан багыттар боюнча биргелешкен программалар менен инвестициялык долбоорлорду түзүү.

Сүрөт 3. Өнөр жай продукциясынын өсүшү. Булагы: Евразия Өнүктүрүү банкы.

Жалпысынан алганда, Борбор Азиядагы экономикалык алакалашууну тереңдетүүгө төмөнкү багыттагы жолдорду басып өтүү менен жетишүүгө мүмкүн:

1. Эркин соода зонасын.
2. Бажы биримдигин.
3. Төлөмдүк жана валюталык биримдик.
4. Товарлардын, тейлөөлөрдүн жана капиталдардын жалпы рыногу.

Андан тышкары, аймактагы экономикалык алакалашуунун тереңдешине улуттук мыйзамдардын жана ченемдик актылардын жакындатылышы, бажылык мыйзамдардын ыңгайлашуусун камсыз кылуу жана башка чаралар көмөкчү болот.

Таблица 1 - ЕАЭС өлкөлөрүнүн тышкы атаандаштыгынын өнүгүүсүнүн көрсөткүчтөрү

|  |  |  |  |  |
| --- | --- | --- | --- | --- |
|  | **ИДП ар бир кишинин башына** | **Өнөр жай товарларынын экспорту ар бир кишинин башына** | **Тышкы инвестициялар ар бир кишинин башына** | **Жакырчылык деңгээли** |
| **Россия** | $ 14.302 | $ 3.718 | $ 3.586 | 0% |
| **Казахстан** | $ 11.983 | $ 5.237 | $ 6.322 | 2% |
| **Беларусь** | $ 6.739 | $ 4.848 | $ 1.537 | 0% |
| **Кыргызстан** | $ 1.158 | $ 339 | $ 494 | 25% |
| **Таджикистан** | $ 953 | $ 474 | % 161 | 32% |

Аймактык уюмдардын ичиндеги өзгөчө орун Евразиялык экономикалык коомчулукка таандык, ал расмий түрдө Казакстан, Кыргызстан, Россия, Белорус жана Тажикстандардын ортосундагы Бажы биримдигинин базасында пайда болгон. Казакстандын көптөгөн саясатчыларынын ойлору боюнча ЕврАсЭС бүгүнкү күндөгү КМШ аймагындагы эң алгылыктуу модель болуп саналат. Бул уюм, калкы 180 млн. адамдан турган өлкөлөрдү, жаратылыш байлыктарына бай жана өнүккөн өндүрүштүү инфраструктурасы бар кеңири территорияны бириктирип турган бул уюмдун дүйнөлүк рыноктогу өз алдынча жетиштүү өнөктөш болууга толук мүмкүнчүлүгү бар. Аны үчүн бул кызматташтык түзүмүндө ачыктык жана кабыл алган чечимдерин аткара ала турган механизми бар эл аралык уюмдун статусу бар, мындай мүмкүнчүлүк Бажы биримдигинде жок болчу.

Жалпысынан, ЕврАзЭСтин багыты боюнча бардык беш катышуучу-өлкөлөрдүн чыныгы экономикалык алакалашуу жолундагы иш-аракеттердин башталгандыгын белгилесек болот. Дагы бир чыныгы экономикалык алакалашууга мүмкүнчүлүгү бар уюм катары Шанхай кызматташуу уюмун (ШКУ) айтсак болот, ал азыркы күндө коопсуздук жана кызматташуу боюнча дүйнөдөгү эң таасирлүү уюм катары эсептелерин эскерте кетсек ашыкча болбойт. Келечектеги өз ара кызматташуу чөйрөсүнүн ичинен артыкчылыктуу катары транспорттук инфраструктура менен телекоммуникация, отун – энергетика сектору, айыл чарбасы, туризм, банк чөйрөсү, суу чарбачылыгы жана жаратылышты коргоо тармактары белгиленген болчу.

ШКУнын алкагындагы кызматташууну өнүктүрүүнүн негизги максаттары болуп:

1. катышуучу-мамлекеттердин экономикасынын жалпы өнүгүүсүнүн кызыкчылыгындагы экономикаларынын бирин – бири толуктоочу жагдайларын ачуу;
2. чарбачыл субъекттердин биргелешкен өндүрүштүк жана соода-экономикалык иш-аракеттеринин өнүгүшүнө көмөк көрсөтүү;
3. тышкы экономикалык иш-аракеттерди жөнгө салуучу улуттук мыйзамдарды бир шайкештикке келтирүү ж. б.

Жалпысынан айтканда, Шанхай кызматташтык уюмунун түзүлүшү аймактын мамлекеттеринин ортосундагы карым-катнаштарды жаңы деңгээлге көтөрөт жана ошол эле учурда аймактагы жана бүткүл дүйнөдөгү коопсуздук менен туруктуулукту бекемдейт. Борбор Азиядагы алакалашуунун жүрүшүнүн тереңдеши жана аймактык кызматташуунун кеңейиши бир гана аймактын мамлекеттеринин социалдык-экономикалык абалынын чыңдалышына жана дүйнөлүк рынокко биргелешип чыгуусуна гана түрткү болбостон, бүтүндөй аймактын коопсуздугун, туруктуулугун жана өнүгүүсүнүн бышыктыгын камсыздоого да түрткү болот.

**Үчүнчү бөлүмдө Кыргызстандын регионалдык интеграциясынын алкагында инновациялык экономиканы өнүктүрүүдөгү көйгөйлөрү** изилденип, интеграциянын экономикалык өнүгүү деңгелине тийгизген таасири жана өзгөчөлүгү аныкталган. Бажы союзуна кирген өлкөлөрдөн ИДП боюнча Белорусия Кыргызстандан 10 эсе жогору, Казахстан - 30 эседен көбүрөөк жогору, Россия - 311 эсе. Ар бир адамдын санына жараша ИДП Белорусия Кыргызстандан - 6,6 эсе, а Казахстан - 5,8 эсе, Россия - 7,5 эсе жогору.

ЕАЭСтин мамлекет-мүчөлөрүнүн орто жана узак мөөнөткө интеграцияга катышуунун негизги максаттары болуп, биринчиден, экономиканын туруктуу өнүгүүсүн камсыз кылуу; экинчиден, экономиканы модернизациялоону өткөрүү; үчүнчүдөн экономиканын өнүгүшүндө башка коңшу өлкөлөрдөн артта калбоо.

Региондук интеграция – рыноктук принциптерге жана шайкеш келтирилген укуктук ченемдерди колдонууга негизделген экономиканы жөнгө салуунун бир типтүү механизмдери иштеп жаткан мейкиндик, анда бирдиктүү инфраструктура болот жана товарлардын, кызмат көрсөтүүлөрдүн, капиталдын жана жумушчу күчтүн эркин кыймылын камсыз кылган макулдашылган салыктык, акча-кредиттик, валюта-финансылык, соода жана бажы саясаты жүргүзүлөт.

Региондук интеграциянын негизги багыттары болуп төмөнкүлөр саналат: товарлардын, кызмат көрсөтүүлөрдүн, капиталдын жана эмгектин жалпы (ички) рыногунун натыйжалуу иштеши; калктын жашоо-турмуш деңгээлин жогорулатуу таламында өнөктөш-мамлекеттердин экономикасынын туруктуу өнүгүшү үчүн шарттарды түзүү; макулдашылган салыктык, акча-кредиттик, валюта-финансылык, соода, бажы жана тариф саясатын жүргүзүү; бирдиктүү транспорттук, энергетикалык жана маалымат системасын өнүктүрүү; экономиканын артыкчылыктуу тармактарын, өндүрүштүк жана илимий технологиялык кооперацияны өнүктүрүүнү мамлекеттик колдоо чараларынын жалпы системасын түзүү.

*Экономикалык максаттуулугу:*

1. Алакалашуунун жүрүшүнүн өз алдынча субъекттери катары чыга ала турган формалдуу эмес алакалашуу бирикмелерин, биринчи кезекте бизнес – коомчулуктарын түзүү. Бизнес – коомчулуктарды алакалашуунун жүрүшүнүн кыймылдаткычы катары пайдалануу.
2. “Төмөнтөн” чыккан алакалашуунун жүрүшүнө колдоо көрсөтүү (Россия менен Казакстандын чегара чөйрөсүндөгү өз ара аракеттерди активдештирүү тажрыйбасы). Тармактык алакалашуулар.
3. Соода макулдашууларына тарифтик эмес тоскоолдорду төмөндөтүү маселесин кошуу.
4. Аймактын өлкөлөрүнүн деңиз жолуна түз чыгуу мүмкүнчүлүгү жок шартында экспорттук – импорттук операциялардын баасын жана ага кеткен убакытты кыскартуу.
5. Суу-энергетикалык консорциумдарды түзүү.

Сүрөт 4.Өткөөл мезгилдеги өлкөлөрдүн инновация саясатынын максатын аныктоо. Булагы: Всемирный экономический форум, Отчет о глобальной конкурентоспособности за 2014-2015 гг.

Регионалдык интеграциясынын алкагында инновациялык экономиканы өнүктүрүүдөгү көйгөйлөрдү чечүүдө өткөөл мезгилдеги өлкөлөрдүн инновация саясатынын максатын аныктоосу анализделинген сүрөт 3.

Сүрөт 5. Инновациялык саясаттын экономикалык, финансалык рычактары. Булагы: Всемирный экономический форум, Отчет о глобальной конкурентоспособности за 2014-2015 гг.

Ошондой эле 4. сүрөттө көрсөтүлгөндөй инновациялык саясаттын экономикалык, финансалык рычактарын аныктап алуу инновациялык экономиканы өнүктүрүүдөгү көйгөйлөрдү чечүүдө чон ролду ойнойт.

Сүрөт 4. Инновацияларды каржылоодогу негизги багыттары.

Булагы: Всемирный экономический форум, Отчет о глобальной конкурентоспособности за 2014-2015 гг.

Инновациялык экономиканы өнүктүрүүдөгү көйгөйлөрдү чечүүдө, инновацияларды каржылоонун негизги багыттарын, приоритеттүүлүгүн аныктап алуу, алдыга койгон иш максаттардын тез орундалышына шарт түзөт сүрөт 4.

Таблица 2 **-** Аймактык алакалашуу жана Кыргызстандын өнүгүшүнүн инновациялык жолу

|  |  |  |
| --- | --- | --- |
| Индикаторлор | Шартуу белгилөө | Формуласы |
| I. Мамлекеттердин алакалашуу индикаторлору | | |
| Алакалашуудагы мамлекеттердин жашоо денгээлинин орточо маанисине салыштырмалуу мамлекеттеги жашоо денгээли | W | Wr - республикадагы жашоонун денгээли  Wi - аймактагы өлкөлөрдүн жашоо денгээли  n – өлкөлөрдүн саны |
| Алакалашуудагы мамлекеттердин бааларынын денгээлинин орточо маанисине салыштырмалуу мамлекеттеги баалардын денгээли | P | Pr - республикадагы баалардын денгээли  Pi - аймактагы өлкөлөрдүн бааларынын денгээли  n – өлкөлөрдүн саны |
| Алакалашуудагы мамлекеттердин жумушсуздугунун денгээлинин орточо маанисине салыштырмалуу мамлекеттеги жумушсуздуктун денгээли | B | Br -республикадагы жумушсуздук денгээли  Bi - аймактагы өлкөлөрдөгү жумушсуздук денгээли  n - өлкөлөрдүн саны |
| Алакалашуудагы мамлекеттердин эмгек чыгымдарынын денгээлинин орточо маанисине салыштырмалуу мамлекеттеги эмгек чыгымдарынын денгээли | T | Tr  - республикадагыэмгекчыгымдарынынденгээли  Ti  - аймактагы эмгек чыгымдарынын денгээли  n – өлкөлөрдүн саны |
| II. Өндүрүштүн жана рыноктордун алакалашуусунун индикаторлору | | |
| Аймактын экспорттук багытынын коэффициенти | X | Xve – мамлекеттердин экспорт көлөмү  Xvr– республиканын экспорт көлөмү |
| Аймактын өндүрүштүк багытынын коэффициент | M | Mie – мамлекеттердин өндүрүшүнүн көлөму  Mir–республиканын өндүрүшүнүн көлөмү  *i* – өндүрүштүн түрлөрү |

Жогоруда айтылган иш чаралардын жүзөгө ашуусун жана алардын эффективдүүлүгүн, туура багытта бараткандыгын билүү жана регионалдык интеграциясынын алкагында инновациялык экономиканы өнүктүрүүдөгү көйгөйлөрдү чечүү максатында математикалык индикаторлорду киргизүүнү сунуштайм таблица 2. Ошондой эле Кыргыз Республикасынын инновация өнүктүрүүнүн стратегиясын ишке ашыруунун инструменттерин сунуштайм таблица 3.

Таблица 3 - Кыргыз Республикасынын инновация өнүктүрүүнүн стратегиясын ишке ашыруунун инструменттери.

|  |  |
| --- | --- |
| **ИИТКИК** | Илимий изилдөөлөрдүн приоритеттерин аныктап гранттарды бөлүү;  ИИТКИК мекемелердин инфраструктурасын түзүү;  Венчурдук капиталды колдонууга шарт түзүү. |
| **Кадрларды даярдоо** | өндүрүштөн ажыратылбаган инженерлердин жана адистердин квалифиациясын жогорулатуу шартын түзүү;  Илимий кызматкерлерге каржылоо жардамы алардын чет өлкөдө окууну каржылоо;  ЖОЖдун инфраструктурасын каржылоо;  Университеттердин бүтүрүүчүлөрүн жана докторантурада окугандарды илимий ишке тартуу;  Илимий кызматкерлерге жана студенттерге заманбап көп профилдик курстардын программаларын иштеп чыгып, студенттерди жана илимий кызматкерлерди окутуу. |
| **Илимий изилдөө иштеринин натыйжалуулугун жогорулатуу** | Илимий маалыматты чогултуу жана жайылтуу;  Шаарларда технопарктарды түзүү;  Региондордо инкубаторлорду түзүү. |
| **Эл аралык кызматташуу** | Эл аралык илимий изилдөө иштерине Кыргызстандын катышуусун кеңейтүү;  Кыргызстандын чет өлкөдөгү дипломатия корпустарында илимий техникалык маселелер боюнча маалыматты такай даярдоо жоопкерчилигин жүктөө. |

**Төртүнчү бөлүмдө Кыргызстандын Евразия интеграциясынын алкагында өнүктүрүүнүн жолдору** изилденген, Бажы биримдигинин кеңейтүүнүн негизги багыты аныкталган.

Кыргызстандын ББга киришинин оңтойлуу жагы республиканын экономикасынын жаңы түзүмүн түзүү жана “көмүскө зонасыз” жашоого, постсоветтик мейкиндиктеги өз ролун жана ордун табууга, каржылык каражаттардын көмүскө агымдарын ачыкка чыгарууга умтулуусу болуп саналат.

Бажы биримдигине кирүүнүн кыска мөөнөттүү мезгилдеги негизги тобокелдиктери төмөнкүлөр болуп эсептелет:

1. салыктардын бюджетке түшпөй калышы;
2. реэкспорттун кыскарышы;
3. мүчөлүк акыга болгон кошумча чыгымдар (орточо 58 млн.сомго барабар);
4. Бажы биримдигиндеги кирешени бөлүштүрүүдө Кыргызстандын үлүшүнүн аздыгы (3%).

Бажы биримдигинин кыска мөөнөттөгү көзгө урунган биринчи кезектеги кемчилиги керектөөчүлөр үчүн бир катар импорттук товарларга болгон баанын өсүшү.

Экинчиден, айрым ата мекендик тармактарыбыз, барыдан мурда АЧК (айыл чарба комплекси), ички атаандашуунун күчөшүнөн жапа чегиши мүмкүн.

ББга кирүүнүн артыкчылыгы узак мөөнөттүү келечекте көрүнөт. Белгилүү болгондой, алакалашуу аракеттеринин эки түрү бар: рынок тармагындагы жана тышкы соода менен өндүрүш чөйрөсүндөгү алакалашуулар болуп саналат. Биринчисин кыскача мүнөздөсөк, ал тышкы дүйнөдөн бирдиктүү бажы тоскоолдугу менен чектелген жана товарлардын, капиталдардын ж.б. кыймылы үчүн ички тоскоолдуктары жок, жалпы экономикалык мейкиндикти түзүүнү кучагына алат. Алакалашуунун мындай түрү кичинекей өлкөлөргө кыйла батымдуу рыноктон пайдаланууга, демек, чоң көлөмдөгү өндүрүштүн үзүрүн көрүүгө мүмкүнчүлүк берет. Көптөгөн өлкөлөрдүн тажрыйбасына таянсак, көпчүлүк учурда дал ушул продукциянын рыногунун чектелүүсү майда өлкөлөрдүн бажылык макулдашууларга баруусуна, ар кандай экономикалык биримдиктерге, жалпы рынокторго ж.б. кирүүсүнө түрткү болгондугун көрөбүз.

Анын үстүнө, алакалашуунун бул түрү майда өлкөлөргө өнүгүү үчүн баарын чечип албаса да, керектүү (жаратылыштык жана каржылык) көрөңгөлөрдү табуунун мүмкүнчүлүгү экенин да унутпашыбыз керек. Алакалашуу рыногунун иштешинин натыйжасында кичине өлкөлөр өзүнүн өнүгүшү үчүн аймактык булактардан көптөгөн жаратылыш көрөңгөлөрүн ала алышат. Ушундай эле жол менен каржылык көйгөйлөр да чечилиши ыктымал. Эгер кичине өлкөлөр өзүнүн экономикасына чет элдик инвестицияларды тартууга аракеттенсе, анда чет элдик инвесторлордун иштеши үчүн өзүнчө турган кичинекей өлкөнүн рыногуна караганда бириккен рынок өтө маанилүү жана кызыктыруучу талаага айланып калат. Алакалашкан биримдиктин чет элдик инвестиция түрүндөгү каржылык көрөңгөлөрдү тартуу мүмкүнчүлүгү өз алдынча майда өлкөлөргө караганда кыйла чоң экендиги талашсыз. 5 сүрөттө ЕАЭБ өнүгүүнүн этаптары чагылдырылган.

2015

1996

2012

2011

Сүрөт 5. ЕАЭБ өнүгүүнүн этаптары

Азыркы учурда ББнин өлкөлөрүнүн экономикасы бирин - бири толуктабай, тескерисинче көпчүлүк учурда атаандаштыкта турушат. Экономиканын бирин - бири толуктап туруу маселеси көңүл сыртында калгандай. Бул багытта ББнын алкагында мамлекеттер аралык ар кандай программаларды ишке ашыруу сунушталышы абзел. Бирок, аларды ишке ашыруу максатындагы иштердин багытын аныктоо менен аларга кетчү каржылык керектөөлөрдү баалоо өз деңгээлинде жүргүзүлбөй жаткандыгы да талашсыз, натыйжада ошондой программаларды ишке ашыруу чараларына максаттуу катышуу жетишсиздик абалда болуп жатат.

Алакалашууну иш жүзүндө алга жылдыруу үчүн катышуучу – мамлекеттердин баары алакалашуу биримдигинин алкагындагы өз ара пайдалуу кызматташууга ар биринин улуттук кызыкчылыктарын биринчи катарга коюуну камсыздоо менен иш алып баруулары керек. Бирок бул баарыга даана көрүнүп турган талап көп учурларда иш жүзүндө толук сактала бербейт. Ушуга байланыштуу мамлекеттер аралык соода байланыштары менен белгилүү бир биргелешкен долбоорлорду ишке ашырууда комплекстүү чаралар менен механизмдерди иштеп чыгуу жана аларды колдонуу керек (аларды мамлекеттер аралык макулдашууларда толук чагылдыруу менен), ошону менен бирге аларды колдоо талаптарын ишке ашыруу, бардык катышуучулар үчүн өз ара пайдалуулугун жана акыйкаттыгын калыс сактоо зарыл.

Алардын тийешелүү механизмдери түрткү берүүчү (стимулдоочу) жана ордун толуктоочу (компенсациялык) деп бөлүнүшү мүмкүн.

Кыйла жалпыланган түрдөгү акыйкаттыктын талабы төмөнкү шарттардын аткарылышынын негизинде ишке ашырылат: ар бир катышуучу тараптардын ар бир бүтүмгө, иш - чарага, долбоорго, программага кошкон ачык салымы (алардын ар бирине шайкеш келип) жана тараптардын ал бүтүмдөрдөн, программалардан ж.б. алган жыйынтыгы алардын натыйжаларына төп келиши керек. Же анын тескерисинче, күтүлүп жаткан акыркы натыйжалардын үлүштөрү алынган жыйынтыктын натыйжаларына ылайык аныкталышы керек (бүтүмдү, программаны ж.б. ишке ашыруудагы үлүштүк катышына жараша). Эгер кайсы бир тараптын бул эрежеден четтеп, кызыкчылыгы кысымга алынган болсо, анда ал мындай бүтүмдөргө, программаларга ж. б. иштерге катышуунун түрткү берүүчү мүмкүнчүлүгүнөн ажырап калат.

Ордун толуктоочу (компенсациялык) механизм биргелешип кабыл алынган чечимден улам чыккан тескери таасирлердин өнөктөш – мамлекеттердин ортосундагы калыс бөлүнүшүн камсыз кылат, ошондой эле экономикалык кырдаалдардын айкалышынын (конюктурадан) өзгөрүшүнөн, айрыкча, кескин, ойго келбеген шарттардын жаралышынан (мисалы, өнөктөштөрдүн биринин улуттук валютасынын күтүүсүз баасын жоготуусунан (девальвациясынан) чыккан шарттарды да тең бөлүшөт. Ар кандай толуктоочу механизмдерди киргизүүнүн жана аны пайдалануунун негизинде (көпчүлүк учурда көп тараптуу мүнөзгө ээ болгон) ар кандан талаштуу маселелер менен алакалашуу биримдигинин катышуучу-өлкөлөрүнүн карама - каршы кызыкчылыктарын макулдашып чечүүгө мүмкүнчүлүк болот. Мындай механизмдер жалпы мүнөзгө ээ болгон иш - чарадан улам тигил же бул мамлекет учураган жоготуулардын ордун толтуруу мүмкүнчүлүгүнө ээ болот, ошол эле учурда андай иш - чара жалпы иштин оң натыйжага ээ болушуна түрткү бериши керек.

Ордун толтуруу механизми Европалык биримдикти түзүүнүн ар башка этаптарында колдонулганы да белгилүү. Экономикалык кыйла терең алакалашуунун алгачкы түрткүсү болуп эки тараптуу, ошол эле учурда көп тараптуу өз ара соодалашуунун кенен жана бардыкты камтыган масштабдагы (мамлекеттер аралык төлөм тутумунун түзгөн шарттагы) формасын табуу болуп саналат.

Бардык тараптардын узак мезгилге эсептелген экономикалык кызыкчылыктарын камсыз кылуу өз ара соодалашуудагы жана экономикалык карым-катнаштагы ар түрлүү түрткү берген умтулуучу жана ордун толтуруучу механизмдерди иштеп чыгып жана ишке киргизүүнүн негизинде гана жетишилиши мүмкүн. Бул механизмдер өз ара кызыкчылыктарды бир ыргакка келтирет жана туруктуулукту, ошондой эле алардын катышуусунун өлчөмүнө карата бардык экономикалык карым-катнаштын катышуучуларынын жетишилген кирешени (акыркы натыйжаны) өз ара чыныгы пайдалуу бөлүштүрүүнү камсыз кылат.

ББинин алкагындагы мамлекеттер аралык экономикалык өз ара аракеттенүүнүн эң курч жана өтө маанилүү көйгөйү катары өз ара сооданын көлөмүн арттыруудагы валюталык саясатты макулдашуу жана таасирдүү төлөм тутумун куруу экени талашсыз.

Азыркы аракеттеги ББ өлкөлөрүнүн ортосундагы төлөмдөрдүн жана эсептешүүлөрдүн тутуму долларга негизделген, ББнын өлкөлөрүнүн ортосундагы өз ара товар жүгүртүүнү көбөйтүү көйгөйүн чечүүнүн негизги шарттарынын бири болуп ушул өлкөлөрдүн ичиндеги тышкы соода операцияларында улуттук валюталардын үлүшүн көбөйтүү маселеси болушу керек. ББ кирүүдөгү Кыргызстандын максаты Сүрөт 6.

Сүрөт 6. ЕАЭБ Кыргызстандын көздөгөн максаты

Булагы: Кыргыз Республикасынын өкмөтү <http://www.gov.kg/>

**Бешинчи бөлүмдө Кыргызстандын интеграциялык багытын инновациялык нукта өнүктүрүүнүн келечеги** изилденип, инновациялык экономиканын өнүктүрүүнүн багыттары жана регионалдык интеграциянын алкагында негизги тармактардын өнүктүрүү келечеги анализденип чыккан. Регионалдык интеграциянын алкагында инновациялык экономиканын өнүгүүсүнүн жолдору каралып чыккан. Алакалашуу институттарынын алкагында Кыргызстандын транспорттук системасын өнүктүрүү Кыргыз Республикасынын транспорт тармагынын өнүгүшүн анализденип Кыргызстандын транспорт тармагынын өнүгүүсүнүн жолдору көрсөтүлгөн.

Инновациялык экономиканын өнүгүүсүнүн индикаторлору жана мамлекеттик колдоонун механизми.

Жогоруда айтылган иш чаралардын жүзөгө ашуусун жана алардын эффективдүүлүгүн, туура багытта бараткандыгын билүү максатында индикаторлорду киргизүүнү сунуштайм. Бул индикаторлорду баалоо жана тескөө азыркы убактагы өнүккөн өлкөлөрдү инновациялык өнүгүүсүндөгү тажрыйбасын жана алардын көрсөткүчтөрүнө таянуу менен болот. Толугураак маалымат төмөнкү таблицада берилген.

Таблица 4 - Экономиканын инновациялык нукта өнүгүүсүнүниндикаторлору

|  |  |
| --- | --- |
| **Индикаторлор** | **Кыскача түшүндүрмөсү** |
|  | Ism- бул илим сиңимдүү өндүрүштүн индикатору, ал SM-илим сиңимдүү өндүрүштүн VM-калган өндүрүшкө болгон катнашы катары алынат. |
|  | Isf – илимди каржылоо индикатору, бул SF-мамлекеттеги илимге кеткен каржылоонун VF-мамлекеттин калган чыгашаларына болгон катнашы |
|  | Isp - инновациялык өндүрүмдөрдүн индикатору, бул SP-инновациялык өндүрүмдөрдүн мамлекеттеги VP-бардык өндүрүмдөргө болгон катнашы |
|  | Isi - инвестициялардын индикатору, бул SI-инновациялык тармактарга болгон инвестициялардын I-мамлекетке сырттан келген жана ички инвестицияларга болгон катнашы |

Ушул индикаторлорду колдонуу менен биз Кыргыз Республикасынын инновациялык нукта өнүгүүсү тууралу маалыматтарды алып жана аны тескөөгө мүмкүнчүлүк алабыз.

Ал эми жеке-менчик секторду, инвесторлорду инновациялык нукта иштөөгө тартуу максатында мамлекет тарабынан ал ишканаларга жеңилдиктерди берүү механизмин карап көрсөк.

Негизги ой бул жерде эгер өндүрүш инновациялык нукта иштеп жатса анын көлөмүнө жараша салык жактан жеңилдиктерди берүү. Бул ишканалардын иш аракеттерин баалоо максатында, төмөнкү көрсөткүчтөрдү сунуштайбыз.

1. Ишкананын илимий изденүү иштерине сарптаган каражатынын өздүк бюджетине карата катнашы.
2. Ишкананын өндүрүмүн үч категорияга бөлүү, бул эски өндүрүмдөр, жаңы өндүрүмдөр, келечектин өндүрүмдөрү.

Ишканага 100% салыктык жеңилдикти берүү үчүн эки шартын аткарылуусу зарыл. Биринчиси илимий изденүү иштерине сарптаган каражат ал ишкананын бюджетинин 20% түзүш керек. Экинчиси бул өндүрүмдүн көлөмдөрү биз сунуштаган категориялар менен катнаш эски өндүрүмдөр 50%, жаңы өндүрүмдөр 25%, келечектин өндүрүмдөрү 25% түзүүсү зарыл. Ушул шарттар аткарылган убакта кана жеңилдиктер берилет.

*Эл-аралык транзиттик логистикалык борбор* - бул жүк ташуудагы процесстерди толук кандуу жүргүзүүдөгү маселелерди чечүүгө багытталган комплекс, ал өзүнө жүк ташууну, сактоону, камсыздандырууну, жүктүн сакталышына кепилдик берүү жана ошондой эле маалыматтык камсыздоону камтыйт, негизгиси ушул процесстин бардыгын бир оператор мультимодалдык жүк ташуулар башкаруу аркалуу ишке ашырат.

Негизги максаты:

Кыргызстандын, аймактын транспорттук системасынын конкурентүүлүгүн жогорулатуу жана транспорттук комплекстин кирешелүүлүгүн жогорулатуу.


Маселелери:

1. Бардык болгон жана долбоорлонуп жаткан транспорттун түрлөрүнүн кубаттуулугун сарамжалдуу колдонуу жана потенциалын жогорулатуу;
2. Логистикалык ишмердүүлүктү жакшыртуу үчүн азыркы учурдагы жана келечекке багытталган программаларды ишке ашырууну алакалашуудагы мүчөлөр менен карап чыгуу (укук-ченемдик актыларды, бажы суроолорун, техникалык стандарттарды, мамлекеттик саясатты , билим берүүнү жана жумушчулардын квалификацияны жогорулатуу);
3. Кызыктар тараптар, инвесторлор жана каржы мекемелери менен макулдашылган долбоорлордун приоритетүүлүгүн тактоо;
4. Такталган долбоорлордун айлана чөйрөгө, жумушчу күчтүн жана башка рынокторго болгон таасирин изилдөө.

Сүрөт 7. Эл аралык транзиттик логистикалык борбордун түзүмү

Сүрөт 8. Эл аралык транзиттик логистикалык борбордун мүмкүнчүлүктөрү (долбоор)

Жогоруда жазылган иш аракеттерди жүзөөгө ашуруу максатында *Эл-аралык транзиттик логистикалык борбор* түзүү долбоорун сунуштайбыз. Болжолдуучыгымдардын суммасы 9-10 – сүрөттөрдө келтирилген, Бишкек ЭТЛБ 336 млн АКШ долларын түзөт, ал эми Ош ЭТЛБ кетчү чыгым 282 млн. АКШ долларын түзөт. Бул убакта Эл аралык «Манас» аэропорту региондогу ири авилогистикалык хабдардын бири болуусу толук мүмкүн, ал да болсо авиажүкташууларды жана жүргүнчүлөрдү ташуунун жаңы деңгээлге көтөрөт. Ал эми бул авиахабдардын иштеши толук кандуу болушу үчүн эркин экономикалык аймактарды түзүү зарыл, ошону менен бирге Кыргызстандын авиапаркын да жаңылоо маселеси да чечүлүүсү абзел.



Бардыгы: 336 млн. АКШ дол.

Сүрөт 9. Бишкек ЭТЛБ чыгашалары.



Бардыгы: 282 млн АКШ долл.

Сүрөт 10. Ош ЭТЛБ чыгашалары.


Иш аракеттердин арты менен жүргүнчүү ташуунун жана жүк ташуунун саны жок дегенде жылына 10% көбөйүүсү жаңы эл аралык (Россияга, Казакстанга, Кытайга, Туркияга, ж.б.) авиа багыттардын ачылуусу менен камсыздалат.

2013 жылдын жыйынтыгы менен Эл аралык «Манас» аэропортуна түшкөн таза пайда 1 млрд 554,7 млн сомду түзгөн, бул 2012 жылга салыштырмалуу 2,5% жогоруу болгон. Ал эми 2014 - жүргүнчүлөрдүн саны 1,4 млн адамга жеткен. Бул 2013 – жылга салыштырмалуу 11% көбөйгөн. Ал эми Ош аэропортунда да 899 миң адам тейлеп, 2013 – жылга салыштырмалуу 9% жогору болгон.

Ал эми долбоор ишке ашса Новосибирск, Екатеринбург, Москва, Санкт-Петербург – Тамчы Ысык-Көл авиа каттамдары боюнча жүргүнчүлөрдүн агымы өзгөчө жайкы мезгилде арбын болоору күтүлөт. Ал эми кышкы мезгилде бул авиа каттамдар Караколго аэропортуна багыталат.

Ал эми ушул долбоорлорду ишке ашырууда курулуш иштерине кана 4000 ашуун жумушчулар ишке тартылат.

Азыркы учурдагы авиа каттамдардагы жүргүнчүлөрдүн саны 11 сүрөттө берилген.



Сүрөт 11. Авиа каттамдардагы жүргүнчүлөрдүн саны.

**КОРУТУНДУ**

Азыркы изилдөө, экономиканын инновациялык өнүгүүсүн жана анын атаандаштык мүмкүнчүлүгүн ар бир өлкө боюнча, ошондой эле бүтүндөй Борбордук Азия үчүн, камсыз кылуунун кызыкчылыгын камтуу менен төмөнкүдөй биргелешкен иш-аракеттердин аткарылышын камсыздоо керектигин аныктады:

* Аймактык маанидеги биргелешкен инновациялык тармактарды аныктоо.
* Өз ичине биргелешкен уюштуруу комплексин камтыган бирдиктүү илимий изилдөөлөрдү аткарып, изилдөөчүлүк долбоорлорду экспертизадан өткөрүүнү, ар кандай мүнөздөгү жаңылыктарды ишке киргизүүнү уюштурууну жана аларды коммерзациялоону камтыган аймактык инновациялык экономиканын инфраструктурасын түзүү.
* Инновациялык иш-аракеттерди жөнгө салуу боюнча биргелешкен мыйзамдык ченемдерди даярдоо.
* Керектүү кадрларды биргелешип даярдоо, окутуу жана кайрадан окутуу.

Кыргызстандын инновациялык экономикага өтүүсүндөгү керектүү муктаждыктарды жараткан аймактардын экономикалык кызматташуусунун жогорку технологиялуу комплекстүү инфраструктурасын түзүүнүн көп мерчемдүү жана татаал милдеттерин чечүүдө мамлекеттин ролу күчөтүлүшү зарыл.

Мамлекеттик колдоо жана илимий изилдөөлөр төмөнкү негизги багыттар боюнча ишке ашырылышы керек.

*Бажы биримдигинин түзүлүшү.* Эркин соода зонасын түзүлүшүн, Евразиялык экономикалык коомчулугунун алкагында Бажы биримдигин түзүлүшү жана өнүгүшүн, ЕАЭС өлкөлөрүнүн тышкы чек араны бекемдөөнүн шарттарын жана Макулдашылган экономикалык саясаттын негизги багыттарын изилдөө; ЕЭБ өлкөлөрүнүн экономикасынын өнүгүшүүнүн салыштырмалуу анализ жүргүзүү; ЕАЭС мүчө өлкөлөрүнүн экономикаларынын өнүгүүсүнүн орто аралык келечегинин өнүгүшү жана ЕАЭС мүчө өлкөлөрүнүн макроэкономикалык көрсөткүчтөрүн изилдөө.

*Бюджетти жөнгө салуунун мыйзамдарын гармонизациялоо.*Бюджетти түзүүнүн жана аткаруунун жалпы принциптери менен бюджетти жөнгө салуу сферасынын мыйзамдарын жана ЕАЭСтин мүчө өлкөлөрүнүн бюджет процессинин методологиясын изилдөө.

*Кадрларды даярдоо тармагы.*Эл аралык стандарттар жана талаптарга ылайык ЕАЭСтин мүчө өлкөлөрүнүн кадрларын даярдоо жана кайрадан жаңылатып окутуу.

*Интеллектуалдык менчикти жөнгө салууну сферасындагы иш-аракеттерди гармонизациялоо.*Интеллектуалдык менчиктин укугун коргону изилдөө**.**

*Акыйкат конкуренциясына шарт түзүү.* Акыйкат конкуренциясына шарт түзүүнү, Айыл-чарбасына мамлекеттик колдоо көрсөтүүнү, Өнөр-жай субсидиясын колдоонун шарттарын жана атаандаштыктын принциптерин жана эрежелерин изилдөө

*ЕАЭС мүчө өлкөлөрүнүн кызмат көрсөтүү рыногун**либерализациялоо.*ЕАЭСтин мүчө-өлкөлөрүнүн кызмат көрсөтүү рыногуна кирүү шарттарын, ЕАЭСтин кызмат көрсөтүү секторлорун биринчи негизги – керектүү маанидеги рыногун изилдөө.

*Экономиканын реалдык секторун өз-ара аракетин күчөтүү.*Биргелешип иштетилген программаларды жана биргелешкен проекттерди анализ жасоо

*Инновациялык жана инвестициялык саясаты түзүү.*Өз-ара инвестицияларды, Инвестициялык ишмердүүлүктү иш-чараларды, ЕАЭСтин алкагында инновациялык саясатты изилдөө.

*Жаңы илимий-техникалык мейкиндикти түзүү.*ЕАЭСтин мүчө-өлкөлөрүнүн илим жана жаңы технологиялардын өнүгүшүнүн негизги керектүү багыттарын изилдөө

*Жалпы энергетикалык рынокту түзүү жана чогуу өстүрүү.*Энергетика рыногун өстүрүү жана коомчулуктун бир системасын түзүү; ЕАЭС мүчө-өлкөлөрүнүн жалпы энергетика рыногун түзүүдө өз-ара аракеттеринин негизги багыттарын, Суу-энергетика ресурстарын колдонуу жана өздөштүрүү шарттарын жана ЕАЭСтин мүчө-өлкөлөрүнүн энергетикалык коопсуздугун камсыз кылуу шарттарын изилдөө.

*Бир транспорттук мейкиндикти түзүү.*Евразиялык экономикалык коомчулуктун жалпы транспорттук мейкиндикти түзүүнү, ЕАЭСтин мүчө-мамлекеттеринин транспорттук потенциалын изилдөө; ЕАЭСтин мүчө-мамлекеттеринин инфраструктурасын изилдөө жана логистикалык борборлордун системасын түзүү шарттарын кароо; Кадр потенциалын жакшыртуу

*Агроөнөр жай секторундагы өз-ара аракет.*ЕАЭСтин мүчө-өлкөлөрүнүн агро-өнөр жай саясатын жана тамак-аш коопсуздугун камсыз кылуу шарттарын изилдөө.

*ЕАЭСтин башкаруу системасын натыйжалуулугун жогорулатуу.*ЕАЭСтин мүчө-өлкөлөрүнүн өз-ара макулдашуунун негизинде өз ыктыярлары менен коомчулуктун органдарына берилүүчү негизги функцияларын, ЕАЭС мүчө-өлкөлөрүнүн улуттук мыйзам актылары менен евразиялык коомчулуктун актыларын ишке ашыруу уюштуруучу-укуктук механизмдерин салыштырмалуу изилдөө; ЕАЭСтин түзүү Макулдашуусуна ылайык ЕАЭСтин мүчө-мамлекеттеринин милдеттерин ишке ашыруучу контролдонуу көзөмөлдөө механизмдерин изилдөө.

**Диссертациянын темасы боюнча жарыяланган эмгектердин тизмеси**

1. Нарматова Н.Б. Пути совершенствования управления в транспортной сфере Кыргызстана [Текст]/Н.Б Нарматова // Исследования, результаты. - Алматы, 2008. - № 2. - с. 250-254 – 300 экз.
2. Нарматова Н.Б. Теоретико-методологические основы региональной интеграции [Текст]/Н.Б Нарматова// Известия вузов. - Бишкек.: 2010. - № 9. - с. 36-40.
3. Нарматова Н.Б. Участие Кыргызстана в интеграционных процессах [Текст]/Н.Б Нарматова // Известия вузов. - Бишкек.: 2010. - № 9. - с. 51-53.
4. Нарматова Н.Б. Интеграция Кыргызстана в Таможенный Союз: Проблемы и перспективы [Текст]/Н.Б Нарматова // Наука и новые технологии. - Бишкек.: 2010. - № 9. - с. 75-78.
5. Нарматова Н.Б. Кыргызстан и СНГ [Текст]/Н.Б Нарматова // Наука и новые технологии. - Бишкек.: 2010. - № 9. - с. 82-85.
6. Нарматова, Н.Б.Региональная интеграция и императивы инновационного развития Кыргызстана [Текст]: монография/ Н.Б Нарматова; - Бишкек, 2010. – с. 630 – 300 экз. – ISBN 978-9967-12-146-1.
7. Нарматова, Н.Б. Пути решения проблем сотрудничества в рамках ТС [Текст]/Н.Б Нарматова // Известия вузов. - Бишкек.: 2011. - № 9. - с. 76-78.
8. Нарматова, Н.Б. Преимущества региональной интеграции для стран-участниц [Текст]/Н.Б Нарматова // Известия вузов. - Бишкек.: 2011. - № 9. - с. 80-82.
9. Нарматова,Н.Б. Направления деятельности и оценка влияния Таможенного Союза [Текст]/Н.Б Нарматова // Социальные и гуманитарные науки. - Бишкек.: 2011. - № 5-6. - с. 24-26.
10. Нарматова, Н.Б. Опыт становления Таможенных Союзов Зарубежных странах и СНГ [Текст]/Н.Б Нарматова // Социальные и гуманитарные науки. - Бишкек.: 2011. - № 5-6. - с. 36-42.
11. Нарматова, Н.Б. Роль парламента в региональной интеграции [Текст]/Н.Б Нарматова // Кыргыз-Түрк “Манас” Университети. - Бишкек.: 2011. - с. 111-115.
12. Нарматова, Н.Б. Аймактык алакалашуу жана Кыргызстандын өнүгүшүнүн инновациялык жолу [Текст]: монография / Н.Б Нарматова; - Бишкек, 2012. – 406 бет. – 300 нуска. – ISBN 978-9967-11-347-3.
13. Нарматова, Н.Б. Мировой опыт формирования и развития национальных инновационных систем в современных условиях [Текст]: спецкурс /Н.Б. Нарматова; - Бишкек.: 2012. – с. 24. - 150 экз.
14. Нарматова, Н.Б. Влияние Таможенного Союза на повышение эффективности экономического сотрудничества [Текст]/Н.Б Нарматова // Социальные и гуманитарные науки. - Бишкек.: 2012. - № 1-2. - с. 82-85.
15. Нарматова, Н.Б. Преимущества и угрозы вхождения Кыргызстана в Таможенный Союз [Текст]/Н.Б Нарматова // Социальные и гуманитарные науки. - Бишкек.: 2012. - № 1-2. - с. 89-92.
16. Нарматова, Н.Б. Интеграция Кыргызстана в Таможенный Союз: Проблемы и перспективы [Текст]/Н.Б Нарматова //Вестник КРСУ. - Бишкек.: 2012. - № 11. - с. 117-120.
17. Нарматова, Н.Б. Участие Кыргызстана в интеграционных процессах [Текст]/Н.Б Нарматова //Вестник КРСУ. - Бишкек.: 2012. - № 11. - с. 120-123.
18. Нарматова, Н.Б. Укрепление институциональных основ региональной интеграции [Текст]/Н.Б Нарматова // Известия вузов . - Бишкек.: 2012. - № 5. - с. 61-63.
19. Нарматова, Н.Б. Развитие региональной интеграции - продолжение идеи ЕВРАЗИЙСТВА [Текст]/Н.Б Нарматова // Известия вузов. - Бишкек.: 2012. - № 5. - с. 67-69.
20. Нарматова, Н.Б. Участие Кыргызстана в интеграционных объединениях [Текст]/Н.Б Нарматова //Хабаршы-Вестник. - Алматы.: 2012. - № 2 (38). - с. 96-102.
21. Нарматова, Н.Б. Влияние деятельности таможенного союза на развитие внешенеэкономических отношений на современном этапе [Текст]/Н.Б Нарматова //Хабаршы-Вестник. - Алматы.: 2012. - № 2 (38). - с. 102-107.
22. Нарматова, Н.Б. Роль Международных объединений в интеграционных процессах [Текст]/Н.Б Нарматова // Наука и новые технологии. - Бишкек.: 2012. - № 6. - с. 147-150.
23. Нарматова, Н.Б. Воздействие на институциональное развитие Таможенных Союзов зарубежном и в СНГ [Текст]/Н.Б Нарматова // Наука и новые технологии. - Бишкек.: 2012. - № 6. - с. 161-165.
24. Нарматова, Н.Б. Вступление Кыргызской Республики в Таможенный Союз [Текст]: спецкурс /Н.Б. Нарматова; - Бишкек.: 2013. – с. 40. - 100 экз.
25. Нарматова, Н.Б. Анализ международных экономических интеграционных объединений [Текст]/Н.Б Нарматова // Известия вузов . - Бишкек.: 2013. - № 3. - с. 136-138.
26. Нарматова, Н.Б. Деятельность крупных Таможенных Союзов в современных условиях [Текст]/Н.Б Нарматова // Наука и новые технологии. - Бишкек.: 2013. - № 3. - с. 127-134.
27. Нарматова, Н.Б. Создание Таможенного Союза и Евразийского экономического Союза: Социально-политические аспекты [Текст]/Н.Б Нарматова // Наука и новые технологии. - Бишкек.: 2013. - № 3. - с. 154-157.
28. Нарматова, Н.Б. Евразиялык интеграциянын алкагында Кыргыз республикасында эл аралык транспорттук-логистикалык борборлорду өнүктүрүү [Текст]: монография / Н.Б Нарматова; - Бишкек.: 2014. – 122 бет.- 150 нуска. – ISBN 978-9967-11-443-2.

**08.00.05 - Экономика жана эл чарбасын башкаруу адистиги боюнча, экономика илимдеринин доктору окумуштуулук даражасын изденип алуу үчүн Нарматова Назгуль Балтабаевнанын “Кыргызстандын регионалдык интеграция алкагындагы экономикасын өнүктүрүүнүн инновациялык көйгөйлөрү” темасына жазылган диссертациясына**

**Резюме**

**Негизги сөздөр:** экономикалык биримдик, интеграциялык процесстер, көп кырдуу жөнгө салуу, экономикалык катнаш, бажы биримдиги, эркин соода зонасы, жалпы рынок.

**Изилдөөнүн объектилери:** Евразиялык экономикалык биргелешмесине мүчө болуп кирген өлкөлөрдүн улуттук экономикасы.

**Изилдөөнүн маңызы (предмети):** Евразиялык экономикалык биргелешме алкагында интеграциялык бирикмелердин экономикалык өнүгүүсү жана калыптануу процесстери.

**Изилдөөнүн максаты:** аймактык экономикалык интеграцияны теоретикаклык-методологиялык негиздөө жана ички аймактык блоктордун байланыштарынын калыптануусун талдоо, ошондой эле Евразиялык экономикалык биргелешме өлкөлөрүнүн мындан аркы өнүгүүсүнө жана экономикалык өз ара мамилелеринин натыйжалуулугун жогорулатууга практикалык сунуштарды иштеп чыгаруу.

**Изилдөө ыкмалары:** экономикалык-статистикалык талдоо, салыштырмалуу, системалык талдоо.

**Алган жыйынтыктар:** Совет мейкиндигинин учурунда өткөн интеграциялык процесстерге талдоо жүргүзүлдү; эл аралык интеграциясынын теоретикалык изилдөөсү жана практикалык тажрыйбасы иликтенди жана жалпыланды; Евразиялык экономикалык биргелешменин түзүлүшүнүн экономикалык негизги себептери жана эң башкы теоретикалык принциптери иликтөөнүн негизинде аныкталды; Евразиялык экономикалык биргелешменин чегиндеги аймактык экономикалык интеграциянын өнүгүүсүнө тоскоол болгон себептерин жана факторлорун жоюу сунуштары киргизилди; Кыргызстандын орто мөөнөттүү келечегине аймактык интеграциялык өнүгүү Концепциясы иштелип чыкты.

**Колдонуу деңгээли:** диссертациядагы иштелип чыккан жоболор Кыргыз Республикасынын Евразиялык экономикалык биргелешменин алкагында макроэкономикалык бир калыптануулукка жетиш үчүн жана туруктуу өнүгүүсү үчүн пайдаланууга болот. Андан тышкары иликтөөнүн жыйынтыктары «Дүйнөлүк экономика жана эл аралык байланыш» курстарын окутуу үчүн колдонууга болот

**Колдонуу чөйрөсү:** иштелип чыккан жолдомолор жана сунуштар Кыргыз Республикасынын Евразиялык экономикалык биргелешменин жана башка интеграциялык иштелип чыккан жолдомолор жана сунуштар Кыргыз Республикасынын Евразиялык экономикалык биргелешменин жана башка интеграциялык байланыштарынын тереңдеши үчүн илимий негиз болушу мүмкүн, ошондой эле жогорку окуу жайлардын окутуучулары окутуу максаты үчүн пайдаланса болот.

**Резюме**

**Нарматова Назгуль Балтабаевна**

**“Кыргызстандын регионалдык интеграция алкагындагы экономикасын өнүктүрүүнүн инновациялык көйгөйлөрү” , “Региональная интеграция и императивы инновационного развития Кыргызстана”**

**Диссертация на соискание ученой степени доктора экономических наук по специальности 08.00.05 – экономика и управление народным хозяйством**

**Ключевые слова:** экономический союз, интеграционные процессы, многостороннее регулирование, экономическое сотрудничество, таможенный союз, зона свободной торговли, общий рынок.

**Объектом исследования**: являются национальные экономики стран, входящие в Евразийское экономическое сообщество.

**Предметом исследования**: являются процессы формирования и развития экономических интеграционных объединений в рамках Евразийского экономического сообщества.

**Целью исследования**: является теоретико-методологическое обоснование региональной интеграции и анализ формирования связей внутри региональных блоков, а также выработка практических рекомендаций по дальнейшему развитию и повышению эффективности экономических взаимоотношений стран Евразийского экономического сообщества.

**Метод исследования:** экономико-статистический анализ, сравнительный, системный анализ.

**Полученные результаты:** проведен анализ интеграционных процессов на постсоветском пространстве; обобщены теоретические исследования и практический опыт международной интеграции; на основании изучения определены основные теоретические принципы и экономические предпосылки создания ЕАЭС; внесены предложения по устранению причин и факторов, сдерживающих развитие региональной экономической интеграции в рамках ЕАЭС; разработана Концепция развития региональной интеграции Кыргызстана на среднесрочную перспективу.

**Степень использования:** положения, разработанные в диссертации, могут использоваться для достижения макроэкономической стабильности и устойчивого развития Кыргызской Республики в рамках Евразийского экономического сообщества. Кроме того, результаты исследования могут быть применимы при изучении таких курсов, как «Мировая экономика и международные отношения».

**Область применения:** Выработанные предложения и рекомендации могут служить научной основой для дальнейшего углубления интеграционных связей Кыргызской Республики в рамках ЕАЭС, других интеграционных группировках, а также для учебных преподавателями вузов.

**RESUME**

**NARMATOVA NAZGUL BALTABAEVNA**

**“Regional integration and imperatives of innovative development of Kyrgyzstan"dissertation for pursuing the degree of Doctor of Economic Science,**

**08.00.05 - Economy and Management of National Economy**

**Key words:** Economic union, integration processes, multi-lateral regulation, economic co-operation, customs union, free trade zone, common market.

**The object of research** is national economies of the Commonwealth of Independent States in the context of their integration into the Eurasian Economic Community.

**The subject of research** is the processes of forming and developing of economic integration unions in the framework of the Eurasian Economic Community.

**The purpose of research** is to provide theoretical and methodology grounds for regional economic integration and analysis of connection formation inside the regional coalitions, to work out practical recommendations on further development and efficiency of economic relations amongst the Eurasian Economic Community.

**Method of research**: Economics and statistical analysis, comparative and system analysis.

**The results:** The researcher carried out a fundamental analysis of the integration processes in post-Soviet countries, summarized theoretical research and practical experience of international integration, on the basis of study he identified the main theoretical principles and economic fundamentals of creating Eurasian Economic Community (EEC) and introduced the proposals on elimination the reasons and factors which hold back the development of the regional economic integration in EEC, as well as worked out a Concept of regional integration development of Kyrgyzstan for a mid-term period.

**Range of use:** The outcome of the thesis can be used in regulating macroeconomic stability and sustainable development of the country in the framework of EEC. Besides, the results of the research are eligible to be used in study courses like «World Economy and International Relationships».

**Sphere of use:** These proposals and recommendations may serve as scientific basis for further strengthening of integration ties in the Kyrgyz Republic within EEC



1. См., например: Viner J. The Custom Unions Issue. N.-Y.-London, 1950; Mead J. Problems of Economic Union. London, 1952; Mead J. The Theory of Custom Unions. Amsterdam, 1955; Rёpke W. International Order and Eco­nomic Integration. Dordrecht, 1959; Scitovsky T. Economic Theoiy and Western European Integration. London, 1958. [↑](#footnote-ref-2)
2. Буторина О.В. Европейский союз: модель для сборки // Россия в глобальной политике. 2004. № 6. 189-б. [↑](#footnote-ref-3)
3. А.Н. Киреев. Эл аралык экономика: товарлардын жүрүшү жана өндүрүштүн факторлору.ЖОЖдор үчүн окуу куралы. 114-118-б. [↑](#footnote-ref-4)
4. Беларусь, Казакстан жана Россиянын бажы бирлиги: абалы, көйгөйлөрү, келечектери - Б.К. Султановдун жалпы редакциясынын астындагы монография. - Алматы, 2009. 15-20-б. [↑](#footnote-ref-5)